**נאום כרמיאל, 28.10.1964**

**[מקור: pdf 609, עמודים 53-62]**

כרמיאל

יום חמישי – 28.10.64

רבותיי,

העיר כרמיאל נועדה להיות עיר ואם בישראל. מנוף למדינה להרים את משא משימותיה היסודיות: העלייה והפיתוח.

חזון שיבתנו לעבודת האדמה, אל הטבע ואל מקורותיו, מלווה את תחייתנו הלאומית מראשיתה. בלי המסד החקלאי שהונח על-ידי החלוצים הראשונים ובידי ממשיכיהם, במופת אישי ובארגון תנועתי וממלכתי, לא היינו מגיעים לאשר הגענו. חלמנו עם שחר תחייתנו, שחלק גדול מעמנו יחיה על עבודת האדמה במולדתו. מאז קרו כמה דברים. פעמים ושלוש קוצץ שטח הארץ, שונתה מפתה המדינית והצטמקו גבולות השטחים המהווים כיום את מדינת ישראל, השטחים שבהם יכול עמנו להתנחל. מצד שני, אפשרה ההתקדמות המדעית והטכנולוגית הפקת תוצרת חקלאית מרובה בכוח אדם מועט יחסית. גילינו ישראל-של-מטה חדשה: מקורות מים שלא ציפו להם המומחים. אימצנו שיטות עבודה חדישות. הבאנו אתנו מהפכה בחקלאות. כך שבנו אל ארצנו ונתקרבנו אל אדמתנו, כך יצרנו וניצור בסיס ומקום לקיבוץ גלויות ולבניין-עם. אולם לא על החקלאות לבדה יחיה העם, בוודאי לא בימינו, ולא בטריטוריה זו. עם חקלאי בעיקרו לא נוכל להיות. לא תספיק לנו האדמה ולא יספיקו לנו המים.

אנו מפנים פנינו אל התיעוש, בהכרח ובהכרה. ישראל נועדה לעלייה גדולה מקצווי עולם ורק הרחבת הבסיס התעשייתי של משקנו תיתן לנו את האפשרות לקלוט שבי מולדת. הרעיון הזה לובש צורה ממשית. החרושת מתפתחת ובשילוב עם הבסיס החקלאי שהוקם, ועם ענפי משק אחרים, נבנית המדינה. מבחינה זו – סמלי הוא תפקידה של כרמיאל: גם עיר תעשייה ומלאכה ותיירות בפני עצמה וגם מרכז עירוני לאזור חקלאי גדול בגליל המערבי.

כרמיאל ומבצע הפיתוח החקלאי של הגליל נאגרים למסכת אחת של חידוש נעורי הגליל לרווחת כל תושביו, ותיקים כחדשים, יהודים כערבים. אנו מתכננים הקמת עשרות יישובים חקלאיים. נעקור סלעים וטרשים. נכשיר קרקע. לא נצר רגלי כפרים קיימים – אנו יוצרים ממש קרקע בראשית ליישובים שנקים. נהפוך שטחים של צלחו אלא למרעה עדרים, לשטחי עיבוד אינטנסיבי.

כולנו מרבים לדבר על אכלוס הארץ ועל הבאת עולים אליהם. לא יקום אכלוס צפוף בלי חרושת ולא יהיה קיום לאוכלוסייה בלי הקמת מפעלי חרושת באזורים כאלה. פיתוחם של אזורי תעשייה ומלאכה חדשים, על שרותיהם, שיפור שיטות עבודה ושיווק בכפרים הקיימים ובאלה שעוד יקומו – זוהי הדרך המבטיחה ביותר לשלב חבלי ארץ מעוטי פיתוח ואוכלוסין בתשתית המשקית של חיינו; כך נפתח מוקדי משיכה ותעסוקה חדשים לעולים, לנוער מבני האזור ממקומות אחרים, ואף לתושבים ותיקים מקצות הארץ שירצו לתת מניסיונם למעשה חדש.

ומצורכיהם הישירים של התושבים – אל צורכי המדינה.

הקמת עיר חרושת אחוזה ושלובה בפיתוח תעשייה מודרנית, שתגביר את כושר תחרותנו בשווקי העולם. שר האוצר הביע לא מכבר אכזבה, על שמדינות השוק האירופי המשותף לא נענו לנו כפי שביקשנו. אולם, רבותי, יש גם דברים התלויים בנו. אנו חייבים לפתח כושר ייצור ותחרות שיוכל להיענות לאתגרים של שווקים עולמיים ולעמוד בהתחרות.

מי שמבקש להניא אותנו ממעשה פיתוח כזה חוטא חטא כפול ומכופל: למדינה, לציוויי חייה ולהתפתחותה, ואף לתושבי האזור הוותיקים שאת ענייניהם הוא מבקש כביכול לשרת. עניינו האמתי של כל תושב באזור הזה הוא בפיתוח, הנושא בחובו תעסוקה ורווחה לכלל, ולא בהגנה עקרה על נחשלות ועל קיפאון; שמרנות קפואה המתעטפת באצטלה מתחסדת של קידמה חברתית – פסולה היא. מפעלי הפיתוח העירוניים והכפריים שלנו נושאים בחובם שגשוג, רווחה וקידמה לאזור כולו; למען תושבי האזור עצמם, לא ייתכן שיופרעו מפעלים כאלה.

אנו חרדים על כל דונם קרקע הראויה לעיבוד חקלאי, שלא ינוצל לצרכים עירוניים. בכל-זאת לא הצלחנו למנוע זאת בכל מקום: רבבות דונמים אדמה טובה, אפילו לפרדסים, נאכלו בידי ערים קיימות ומתפתחות. לא תמיד עמדנו בלחץ הנסיבות.

כרמיאל תוכננה מתוך דאגה מקסימלית לשמירה על קרקע חקלאית. רק עשירית מן השטח המיועד לעיר היא אדמה הראויה לעיבוד: חמש-מאות דונם בלבד מתוך חמשת-אלפים. בבואנו לתכנן עיר חדשה זו ננצל את הניסיון ונלמד מן המשגים שבעבר, מבחינה פיסית, משקית וחברתית גם יחד.

אנו מקימים עיר מתוכננת מראשיתה בצפון. למדנו את כל הלקחים מקרית-גת ומדימונה, מאילת ומערד, ומערי עולים שבאזורים אחרים. למדנו דרכי יישובם של עולים חדשים בעיר ודרכי שילובה של עיר חדשה בהקמת המדינה. עתה יכולים אנו לגשת למשימות תכנון מלומדי ניסיון ומצויידי פתרונות שהושגו במקומות אחרים בדרך של מסה ומעש. נימנע אולי משגיאות ישנות; אבל אני יכול להבטיח שגיאות חדשות: הדרך היחידה שלא לעשותן היא לא לעשות כלום.

לא נשעה רבותי, לרואי השחורות שבתוכנו, אינני זוכר תכנית רבת תנופה ודמיון בשדה ההתיישבות בארץ, שלא קמו עליה, בראשיתה, מלעיזים מצוידים במטען פסבדו-מדעי כבד. למן היום שקבעה וועדת חקירה אנגלית, בעקבות מאורעות 1929, כי אין בארץ אפילו "מרחב תנועה לעוד חתול" ועד למומחים האלמוניים, המצוטטים בהרחבה ובהנאה בכמה עיתונים, ועד למאמרים חתומים בשמות ובפסבדונים: כל אימת שמדובר במפעל חדש – אחד הוא הפזמון.

מי שאין עינו למודה להבחין ולראות ערכם של מפעלים בראשיתם – ילך וילמד מן המפעלים העומדים על תילם: מדימונה שרצו לקרוא לה דימונה ומחבל לכיש שלא האמינו בעתידו. דימונה היא עיר ואם בישראל, עיר תעשייה. חבל לכיש הוא מקור חשוב לאספקה חקלאית, מפעל מפואר של קליטת עלייה ושל סיגול עולים לתנאי הארץ.

ואוי לנו מרואי שחורות: אין הם לומדים מן העבר. לפני קצת יותר משנה התנבא עיתון אחד, כי פיתוח הגליל והבשור הן תכניות שאינן קיימות במציאות. פיתוח תעשייתי עירוני וחקלאי "על הנייר".

החרה החזיק אחריו עיתון אחד שקבע, מפי מומחים כמובן, כי לא נבדקו כלל התנאים. תוך חודש או חודשיים התבררה מעשיותן של התוכניות הללו לשני העיתונים. לא עברו אלא חמישה חודשים ואותם עיתונים עצמם התחילו מדברים על שינוי מעשי בראשית, על תכנית "הקורמת גידים ובשר" כלשונם.

אולם נניח לזאת. המתנחלים בכרמיאל מיטיבים לדעת מכולנו: כאן אתם בונים עיר אחרת לערי הגליל, מרכז כלכלי, תרבותי ומנהלי לאזור כולו, מקור פרנסה למתנחלים חדשים ולתושבי האזור גם יחד. קרב יום ולא נוכל לתאר לעצמנו את נוף המדינה בלי כרמיאל כשם שהוא לא יתואר כיום בלי באר-שבע החדשה.

הישוב היהודי בגליל לא פסק מעולם. עד לקום המדינה ממש נאחז באדמת הגליל שריד אחרון ליישובים היהודים שבניהם לא הלכו מעולם בגולה.

העלאת תפקידו ויכולתו של הגליל לקליטת עלייה והגדלת משקלו בפיתוח הארץ חוליה משותפת הן לחידוש עברם של העם ושל הארץ ולבניית עתידן גם יחד.

ואתם, ראשונים לאנשי כרמיאל, ראשונים להתנחלות, שאו ברכה ביום זה. תזכו לראות בפריחת עירכם ובשגשוג הגליל כולו, על כפריו הישנים והחדשים שעוד יקומו.

יכולתנו המשקית, פרי ניסיוננו בקליטת עליה, בהתיישבות ובשיכון מיטב הכושר התעשייתי, נכונותו החלוצית של הנוער; כל אלה יבואו וימצאו את ביטויים בעיר החדשה הזאת.